เล็งให้คนจนขึ้นรถไฟฟ้าฟรี
คลังเล็งเพิ่มสิทธิประโยชน์คนจนให้ขึ้นรถไฟฟ้าฟรีช่วยลดค่าเดินทาง เปิดลงทะเบียนใหม่เดือน เม.ย. 2560
2 ก.พ. 2560

คลังเล็งเพิ่มสิทธิประโยชน์คนจนให้ขึ้นรถไฟฟ้าฟรีช่วยลดค่าเดินทาง เปิดลงทะเบียนใหม่เดือน เม.ย. 2560
นายสมชัย สัจจพงษ์ ปลัดกระทรวงการคลัง เปิดเผยว่า กระทรวงการคลังได้ประชุมเตรียมพร้อมการลงทะเบียนผู้มีรายได้น้อยรอบใหม่ที่จะกำหนดในวันที่ 3-30 เม.ย.นี้ โดยผู้มีรายได้น้อยสามารถมาลงทะเบียนได้ที่ธนาคารกรุงไทย ธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) ทั่วประเทศ รวมถึงสำนักงานเขตกรุงเทพฯ และคลังจังหวัด
"ที่เพิ่มเติมในการลงทะเบียนครั้งนี้ให้ครอบคลุมมากยิ่งขึ้นสำหรับการพิจารณาช่วยเหลือผู้มีรายได้น้อยในการลงทะเบียนรอบใหม่นี้ ในเบื้องต้น ได้พิจารณามาตรการช่วยค่าครองชีพ ที่จะให้ผู้มีรายได้น้อยสามารถขึ้นรถไฟฟ้าฟรีได้ด้วย นอกเหนือจากเดิมที่จะพิจารณาให้เฉพาะขึ้นรถเมล์ รถไฟฟรี ช่วยค่าน้ำ ค่าไฟ และการทำประกันภัย" นายสมชัย กล่าว
การลงทะเบียนครั้งนี้จะเป็นการเปิดให้ผู้ที่ยังไม่เคยลงทะเบียน และ ผู้ที่เคยลงทะเบียนมาแล้วก็ต้องมา ลงทะเบียนใหม่อีกรอบ เพื่อให้ยืนยันข้อมูลและปรับฐานข้อมูลใหม่ให้ทันสมัย นอกจากนี้ จะมีการออกบัตรให้ผู้มีรายได้น้อยที่ได้ผ่านการตรวจสอบคุณสมบัติแล้วว่าเป็นคนจนจริง ให้มีบัตรประจำตัวเพื่อรับสวัสดิการที่รัฐบาลจะดำเนินการในอนาคต
นายสมชัย กล่าวว่า รัฐบาลจะเข้าไปช่วยเหลือแบ่งเบาภาระรายจ่ายของ ผู้มีรายได้น้อยให้ลดลง โดยเฉพาะค่าเดินทาง ซึ่งเป็นต้นทุนสูงในการดำเนินชีวิตของผู้มีรายได้น้อยในสังคมปัจจุบัน โดยมาตรการทั้งหมดจะดำเนินการให้ได้ภายในปีนี้ ซึ่งคาดว่าจะไม่เป็นภาระงบประมาณ เพราะการช่วยเหลือจะให้เฉพาะกลุ่มผู้มีรายได้น้อย ไม่เหมือนกับที่ผ่านมาที่ให้ในทุกกลุ่ม ซึ่งมีประชาชนที่มีฐานะดีได้รับมาตรการโดยไม่จำเป็น
ทั้งนี้ ข้อมูลจากสำนักงานเศรษฐกิจการคลัง (สศค.) มีผู้มีรายได้น้อยทั่วประเทศ 14 ล้านคน ซึ่งได้มาลงทะเบียนไปแล้ว 8 ล้านคน และรับสิทธิในการแจกเงิน 1,500 บาท และ 3,000 บาท จำนวน 7 ล้านคน
นอกจากนี้ การลงทะเบียนผู้มีรายได้น้อยรอบใหม่ อาจจะพิจารณาขยายเวลาลงทะเบียนให้นานมากขึ้น เนื่องจากในเดือน เม.ย.มีวันหยุดราชการหลายวัน เช่น ช่วงเทศกาลสงกรานต์ อาจจะทำให้ประชาชนผู้มีรายได้น้อยไม่สะดวกในการลงทะเบียนและเกิดความล่าช้า แต่ทั้งนี้ขึ้นอยู่กับการพิจารณา ของกระทรวงการคลัง